Verwarring oor puntestate het skole op holFoto ter illustrasie. (Foto: Verskaf) Onderwysers in Gauteng skarrel behoorlik rond nadat hulle die afgelope week gehoor het dat puntestate vir formele assessering reeds vanaf 14 Maart aan die provinsiale departement van onderwys gestuur moet word, in plaas van 24 Maart, soos vroeër gemeld. Dít volgens ŉ amptelike memorandum wat hierdie week aan skole gestuur is en wat Maroela Media onder oë gehad het. Die departement het egter Vrydag skynbaar van deuntjie verander en aan Maroela Media gesê die datum vir inhandiging van puntestate is 14 April, en nie 14 Maart soos wat dit in die memorandum gestel is nie. Onderwysers is skynbaar nie bewus van die mees onlangse verwikkeling nie en het Vrydag nog geskarrel om inderhaas met toetsreekse te begin. “Dit neem soms tot twee weke vir skole om formele assesserings te voltooi. Indien die datum van inhandiging 14 Maart is, moes skole reeds binne ŉ maand ná die begin van die skooljaar met assessering begin het. Onderwysers is nou baie benoud,” sê Marius Botha, ŉ onafhanklike onderwyskonsultant van Pretoria. Hy sê indien puntestate reeds volgende week moet in wees, verloor skole boonop kosbare akademiese tyd, aangesien ouers meermale hul kinders tuis hou nadat eksamens afgehandel is en onderwysers dus nie nuwe werk in die laaste week voor die vakansie sal kan behandel nie. Volgens amptelike dokumentasie van die KABV-kurrikulum, word assessering gewoonlik tussen week agt en tien van die skooljaar gedoen, in hierdie geval ongeveer twee weke voor die vakansie. ŉ Memorandum is egter op 7 Maart aan skole gestuur, wat aandui dat puntestate reeds tussen 14 en 17 Maart ingedien moet word. Dit geld vir grade 4 tot 9. Melanie Buys, hoof van ontwikkeling aan Solidariteit se Skoleondersteuningsentrum (SOS), sê indien die memorandum wat vandeesweek gestuur is, geld, het skole geensins voldoende tyd gehad om behoorlike summatiewe assessering te doen nie. “Dit is net weereens ŉ bewys dat die sentralisering van mag deur die departement van basiese onderwys, soos wanneer die departement aan skole wil voorskryf wanneer assessering gedoen moet word, nie kan werk nie. “Die departement se eie onbevoegdheid is ook weereens duidelik te sien uit die verwarring wat nou oor die werklike datum van inhandiging geskep word,” sê Buys.